## Zakon o prikupljanju podataka po osiguranicima o doprinosima za obvezna mirovinska osiguranja

### NN 177/2004 (15.12.2004.), Zakon o prikupljanju podataka po osiguranicima o doprinosima za obvezna mirovinska osiguranja

# Hrvatski sabor

**2073**

Na teme­lju
članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O PRIKUPLJANJU PODATAKA PO OSIGURANICIMA O DOPRINOSIMA ZA OBVEZNA MIROVINSKA OSIGURANJA

Proglašavam
Zakon o prikup­lja­nju podataka po osiguranicima o doprinosima za obvezna
mirovinska osigura­nja, koji je donio Hrvatski sabor na sjednici 3. prosinca
2004. godine.

Broj:
01-081-04-3759/2
Zagreb, 10. prosinca 2004.

Predsjednik
Republike Hrvatske
**Stjepan Mesić,** v. r.

## ZAKON

### O PRIKUPLJANJU PODATAKA PO OSIGURANICIMA O DOPRINOSIMA ZA OBVEZNA MIROVINSKA OSIGURANJA

I.
OPĆE ODREDBE

Članak
1.

(1)
Ovim se Zakonom uređuje objedinjeno prikupljanje, obrada i dostavljanje
podataka po osiguranicima o doprinosima za obvezno mirovinsko osiguranje na
temelju generacijske solidarnosti i obvezno mirovinsko osiguranje na temelju
individualne kapitalizirane štednje (u daljnjem tekstu: doprinosi za obvezna
mirovinska osiguranja), te podataka o njihovim uplatama.

(2) Objedinjeno prikupljanje, obrada i dostavljanje
podataka u smislu ovoga Zakona odnosi se na sve vrste doprinosa za obvezna
mirovinska osiguranja prema propisima o doprinosima za obvezna osiguranja.

Članak 2.

Na temelju ovoga Zakona prikupljaju se i obrađuju
podaci o:

1. obvezniku podnošenja podataka,

2. osiguranicima,

3. razdoblju, iznosima osnovica, vrsti i iznosu
obračunanih doprinosa za obvezna mirovinska osiguranja,

4. uplatama doprinosa za mirovinsko osiguranje na
temelju individualne kapitalizirane štednje,

5. uplatama doprinosa za mirovinsko osiguranje na
temelju generacijske solidarnosti prema drugom dohotku prema propisima o
doprinosima za obvezna osiguranja.

Članak 3.

Prikupljanje, obradu i dostavljanje podataka iz
članka 2. ovoga Zakona obavlja Središnji registar osiguranika (u daljnjem
tekstu: REGOS).

II.
TEMELJNI POJMOVI

Članak
4.

U
smislu ovoga Zakona pojedini pojmovi imaju sljedeća značenja:

1. *Objedinjeno
prikupljanje podataka* je postupak prikup­ljanja podataka o doprinosima za
obvezna mirovinska osiguranja putem jedinstvenog obrasca po obvezniku
podnošenja podataka i osiguraniku.

2. *Osiguranik* je u smislu ovoga Zakona osoba
obuhvaćena obveznim mirovinskim osiguranjem te osoba koja prava iz obveznoga
mirovinskog osiguranja može ostvariti samo u određenim okolnostima.

3. *Povezivanje podataka* su radnje kojima se
povezuju podaci na Obrascu »Specifikacija po osiguranicima o obračunanim
doprinosima za obvezna mirovinska osiguranja« (u daljnjem tekstu: Obrazac R-Sm)
s podacima o uplatama doprinosa za mirovinsko osiguranje na temelju
individualne kapitalizirane štednje, te doprinosa za mirovinsko osiguranje na
temelju generacijske solidarnosti za drugi dohodak.

4. *Registar* je skup podataka, za koje je ovim
Zakonom propisana obveza prikupljanja i evidentiranja, sustavno vođenih u
elektronskom obliku.

III.
NAČIN PRIKUPLJANJA

Članak
5.

(1)
Podaci iz članka 2. točke 1., 2. i 3. ovoga Zakona prikup­ljaju se na Obrascu
R-Sm.

(2) Oblik, sadržaj, način popunjavanja i podnošenja
Obrasca R-Sm te kontrolu njegove ispravnosti propisuje pravilnikom Upravno
vijeće REGOS-a.

Članak
6.

(1)
Obveznik podnošenja podataka iz članka 2. točke 1., 2. i 3. ovoga Zakona je
obveznik obračunavanja doprinosa prema propisima o doprinosima za obvezna
osiguranja.

(2)
Iznimno od stavka 1. ovoga članka, za osiguranike koji su sami obveznici
plaćanja doprinosa, podatke o razdoblju, osnovici i mjesečnom iznosu doprinosa
za obvezna mirovinska osiguranja podnosi, u formi Obrasca R-Sm, tijelo državne
uprave nadležno za njihovo utvrđivanje.

Članak
7.

(1)
Obveznici podnošenja podataka iz članka 6. stavka 1. ovoga Zakona dužni su
podnijeti podatke REGOS-u na Obrascu R-Sm prilikom svakog plaćanja doprinosa za
obvezna mirovinska osiguranja.

(2) Ako
doprinosi za obvezna mirovinska osiguranja nisu obračunani i uplaćeni u
zakonskom roku, obveznik podnošenja podataka obvezno, do kraja mjeseca za prethodni
mjesec, podnosi Obrazac R-Sm.

Članak
8.

Obveznik
podnošenja podataka dužan je podnijeti Obrazac R-Sm za sve osiguranike za koje
prema propisima o doprinosima za obvezna osiguranja ima obvezu obračuna
doprinosa.

Članak
9.

Za
točnost podataka iskazanih na Obrascu R-Sm odgovoran je obveznik podnošenja
podataka.

IV.
OBRADA PODATAKA

Članak
10.

(1)
REGOS je dužan u roku od tri radna dana od dana primit­ka Obrasca R-Sm izvršiti
kontrolu njegove ispravnosti.

(2)
Kada REGOS ustanovi da su podaci u Obrascu R-Sm neispravni, ispostavit će
obvezniku ispis grešaka.

(3) Obveznik je dužan u roku od tri radna dana od
dana primitka ispisa grešaka dostaviti REGOS-u novi ispravljeni Obrazac R-Sm.

Članak 11.

(1) REGOS podatke iz članka 2. točke 4. i 5. ovoga
Zakona povezuje s odgovarajućim podacima iz Obrasca R-Sm.

(2) Povezane podatke iz stavka 1. ovoga članka REGOS
evidentira u registar.

(3) Podaci dostavljeni na Obrascu R-Sm čuvaju se i po­hra­njuju
u registru na informatičkom mediju.

(4) Umjesto izvornih Obrazaca R-Sm čuvaju se obrasci
snim­ljeni na informatičkom mediju koji osiguravaju istovjetnost reprodukcije s
izvornim Obrascem R-Sm.

V.
REGISTAR

Članak
12.

(1)
REGOS vodi registar o podacima iz članka 2. i članka 11. stavka 2. ovoga
Zakona.

(2)
REGOS prema podacima iz registra vodi jedinstveno računovodstvo osobnih računa
članova mirovinskih fondova, koje obuhvaća: zaprimanje ukupnog iznosa uplate za
individualnu kapitaliziranu štednju, njezino povezivanje s podacima
pripadajućeg Obrasca R-Sm, prosljeđivanje sredstava u OMF i OMD, obav­ljanje
konverzije u obračunske jedinice te evidentiranje na osobnim računima članova
mirovinskih fondova; vođenje evidencije o osobnim računima članova mirovinskih
fondova; prijenos sredstava iz jednog u drugi mirovinski fond, zatvaranje
osobnih računa i prosljeđivanje sredstava zakonskim primateljima; pro­slje­đivanje
nepovezanih uplata na privremeni račun te uplata za osiguranike koji u
zakonskom roku nisu odabrali OMF; povla­čenje naknadno povezanih uplata s
privremenog računa; povla­čenje sredstava iz OMF na temelju podnesenih
korektivnih Obrazaca R-Sm i uspostavljanje sustava tokova podataka potrebnih za
vođenje jedinstvenog računovodstva osobnih računa.

(3)
Način i postupak vođenja registra, te ispravak podataka u registru propisuje
pravilnikom Upravno vijeće REGOS-a.

(4) U
obavljanju poslova iz stavka 1. i 3. ovoga članka REGOS ima javne ovlasti.

Članak
13.

(1)
Podaci se unose u registar na način da osiguraju naknadni prikaz i tiskanje
izvatka, odnosno potvrde o podacima unesenim u registar.

(2)
Nakon unosa podataka u registar svaka dopuna ili izmjena podataka upisuje se na
način da se prethodni podaci ne brišu, nego se označavaju kao arhivski s
naznakom datuma kada je izvršena promjena.

Članak 14.

(1) Na zahtjev osiguranika REGOS je dužan izdati
potvrdu o podacima unesenim u registar. Potvrda ima značenje javne isprave.

(2) Kada na temelju potvrde iz stavka 1. ovoga članka
osiguranik smatra da su mu u registru evidentirani neispravni podaci, ima pravo
pisanim zahtjevom i uz prilaganje odgovarajućeg dokaza, zatražiti da REGOS
inicira ispravak odnosno dopunu podataka.

(3) REGOS je dužan po zahtjevu iz stavka 2. ovoga
članka, u roku od 15 dana od dana primitka zahtjeva, ako utvrdi da je zahtjev
opravdan, provesti odgovarajući ispravak, odnosno dopunu podataka u registru i
obavijestiti osiguranika o učinjenom.

Članak 15.

Za postupanje iz članka 14. stavak 1. ovoga Zakona
napla­ćuje se upravna pristojba u skladu sa zakonom.

Članak 16.

(1) Na zahtjev obveznika podnošenja podataka, REGOS
je dužan izdati ispis podataka iz registra u formi Obrasca R-Sm.

(2) REGOS zaračunava naknadu za ispis Obras­ca R-Sm
iz stavka 1. ovoga članka, koja ne može biti veća od stvarnog troška.

Članak 17.

REGOS podatke iz registra dostavlja:

1. Poreznoj upravi, Hrvatskom zavodu za mirovinsko osiguranje
i Hrvatskom zavodu za zdravstveno osiguranje podatke o osiguraniku mirovinskog
osiguranja na temelju individualne kapitalizirane štednje koji je dobrovoljno
pristupio tom osiguranju,

2. Hrvatskom zavodu za mirovinsko osiguranje podatke
o osiguraniku prikupljene od obveznika podnošenja podataka o iznosima plaće,
odnosno osnovice (do iznosa najviše mjesečne osnovice) i druge podatke potrebne
za ostvarivanje prava na način i u rokovima utvrđenima ugovorom,

3.
Hrvatskom zavodu za zdravstveno osiguranje podatke o osiguraniku prikupljene od
obveznika podnošenja o iznosima plaće, odnosno osnovice i druge podatke
potrebne za ostvarivanje prava na način i u rokovima utvrđenima ugovorom,

4. Hrvatskom zavodu za zapošljavanje podatke o
osiguraniku prikupljene od obveznika podnošenja o iznosima plaće, odnosno
osnovice i druge podatke potrebne za ostvarivanje prava na način i u rokovima
utvrđenima ugovorom,

5. obveznim mirovinskim društvima podatke o članovima
i njihovim uplatama, ulaznim naknadama, o prestanku članstva, o promjenama
članstva te o zatvaranju osobnih računa na način i u rokovima utvrđenima
ugovorom,

6. tijelima državne uprave i tijelima sudbene vlasti
podatke o osiguraniku kada su ova tijela ovlaštena zakonom pribaviti ove
podatke.

Članak 18.

(1) Podaci iz registra mogu se koristiti za
statistička istra­živanja i druge svrhe na način koji ne omogućuje
prepoznavanje obveznika iz članka 6. ovoga Zakona ili osiguranika na koje se
podaci odnose.

(2) Osobni podaci o osiguranicima prikupljeni na
temelju ovoga Zakona mogu se koristiti samo u svrhe određene zakonom i ne mogu
se koristiti u druge svrhe.

Članak 19.

(1) Podatke iz registra mogu koristiti banke za
potrebe postupanja po pojedinačnim zahtjevima njihovih komitenata.

(2) Banka je obvezna prije dostavljanja pisanog
zahtjeva za korištenje podataka iz registra pribaviti suglasnost od osobe na
koju se ti podaci odnose.

(3) Banka je dužna u svojim evidencijama pohraniti
suglas­nost osobe na koju se dostava podataka odnosi.

Članak 20.

REGOS je dužan voditi posebnu evidenciju o osobnim
podacima koji su dani na korištenje korisniku osobnih podataka i svrsi za koju
su osobni podaci dani.

Članak 21.

Visina naknade za obavljanje aktivnosti iz članka 16.
stavka 1., članka 18. stavka 1. i članka 19. stavka 1. ovoga Zakona utvrđuje se
cjenikom kojeg donosi Upravno vijeće REGOS-a.

VI.
KAZNENE ODREDBE

Članak
22.

(1)
Obveznik podnošenja podataka pravna osoba kaznit će se za prekršaj novčanom
kaznom u iznosu od 5.000,00 do 50.000,00 kuna:

1. ako ne dostavi podatke REGOS-u na Obrascu R-Sm
prilikom svakog plaćanja doprinosa za obvezna mirovinska osiguranja (članak 7.
stavak 1.),

2. ako ne dostavi podatke REGOS-u na Obrascu R-Sm
najkasnije do kraja mjeseca za prethodni mjesec (članak 7. stavak 2.),

3. ako ne dostavi Obrazac R-Sm za sve osiguranike u
propisanom roku (članak 8.).

4. ako ne dostavi ispravljeni Obrazac R-Sm u
propisanom roku (članak 10. stavak 3.).

(2) Za prekršaj iz stavka 1. ovoga članka kaznit će
se i odgovorna osoba u pravnoj osobi novčanom kaznom u iznosu od 500,00 do
5.000,00 kuna.

(3) Za
prekršaj iz stavka 1. ovoga članka kaznit će se obveznik podnošenja podataka
fizička osoba novčanom kaznom u iznosu od 1.000,00 do 10.000,00 kuna.

Članak
23.

Novčanom
kaznom od 500,00 kuna do 10.000,00 kuna kaznit će se za prekršaj:

1.
osoba koja neovlašteno da na uvid trećoj osobi podatke iz registra o
osiguranicima, njihovoj plaći i druge njihove osobne podatke prikupljene prema
ovome Zakonu,

2.
osoba koja prikupljene podatke od REGOS-a koristi u svrhe izvan onih koje su
određene ovim Zakonom (članak 18. stavak 2.).

VII.
PRIJELAZNE I ZAVRŠNE ODREDBE

Članak
24.

Upravno
vijeće REGOS-a će u roku od 30 dana od dana stupanja na snagu ovoga Zakona
donijeti provedbene propise iz članka 5. stavka 2. i članka 12. stavka 3. ovoga
Zakona.

Članak
25.

(1) Na
dan stupanja na snagu ovoga Zakona prestaje važiti Zakon o prikupljanju
podataka po osiguranicima o obveznim doprinosima, porezu na dohodak i prirezu
porezu na dohodak (»Narodne novine«, br. 114/01. i 153/02.).

(2) Na
obvezu podnošenja podataka o obveznim doprinosima, porezu na dohodak i prirezu
porezu na dohodak do 31. prosinca 2004. primjenjuju se propisi koji su važili u
razdoblju za koje se podnose podaci.

Članak
26.

Ovaj
Zakon objavit će se u »Narodnim novinama«, a stupa na snagu 1. siječnja 2005.

Klasa:
411-01/04-01/02

Zagreb,
3. prosinca 2004.

HRVATSKI SABOR

Predsjednik
Hrvatskoga sabora
**Vladimir Šeks,** v. r.

Zakon, NN 177/2004-3073